สกู๊ป : ภักดีบดินทร์ เรือนรับรองใหม่ทำเนียบรัฐบาล
สกู๊ป : ภักดีบดินทร์ เรือนรับรองใหม่ทำเนียบรัฐบาล

    เปิดใช้งานอย่างเป็นทางการแล้วสำหรับตึกภักดีบดินทร์ เรือนรับรองหลังใหม่ของทำเนียบรัฐบาล ซึ่งนำเอาสถาปัตยกรรมร่วมสมัย ที่นำมาจากตึกไทยคู่ฟ้า มาเป็นแบบจำลองในการก่อสร้าง จนมีความสวยงาม และทรงคุณค่าต่อการต้อนรับแขกคนสำคัญของประเทศ 

  การนำรูปแบบงานสถาปัตยกรรมกอทิกตอนปลาย หรือ Neo Venetian Gothic ของตึกไทยคู่ฟ้า โดยลดทอนลวดลาย และเอกลักษณ์เฉพาะ ไม่ให้มีความโดดเด่นกว่าตึกไทยคู่ฟ้า ทำให้ตึกภักดีบดินทร์ ซึ่งเป็นเรือนรับรองหลังใหม่ ภายในทำเนียบรัฐบาล ที่รัฐบาล พลเอก ประยุทธ์  จันทร์โอชา หวังใช้เป็นสถานที่ต้อนรับแขกบ้านแขกเมืองที่มาเยือน กลายเป็นอีกหนึ่งอาคารภายในสถานที่ทางประวัติศาสตร์ของประเทศไทย ที่มีทั้งความสง่างาม และทรงคุณค่า
 
   ภายในตึกภักดีบดินทร์ มีพื้นที่ใช้สอยประโยชน์รวมจำนวนทั้งสิ้น 1,385 ตารางเมตร ประกอบด้วย พื้นที่ชั้น 1 จำนวน 1,181 ตารางเมตร ได้แก่ ห้องโถงใหญ่ สำหรับการจัดประชุม งานเลี้ยงรับรองและอื่นๆ จุคนได้ 150 คน   ห้องรับรอง 1 หรือ ทองธารา เป็นห้องรับรอง ภายใต้หลังคาทรงโดม ใช้สำหรับรับรองแขกนายกรัฐมนตรี จุคนได้ จำนวน 10 คน
 
 ห้องรับรอง 2 หรือ วนาสิริ เป็นห้องรับรองรูปทรงสี่เหลี่ยม ใช้สำหรับรับรองแขกนายกรัฐมนตรี จุคนได้จำนวน 8 คน  ห้องเตรียมอาหาร และห้องน้ำ ซึ่งมีทั้งห้องน้ำแยกชายและหญิง รวมถึงห้องน้ำผู้พิการ ส่วนพื้นที่ชั้น 2 จำนวน 204 ตารางเมตร ประกอบด้วย ห้องควบคุม และพื้นที่ร่วม
 
โดยพลเอก ประยุทธ์ จันทร์โอชา นายกรัฐมนตรี พร้อมคณะรัฐมนตรี ใช้ฤกษ์งามยามดี ขึ้น 10 ค่ำ เดือน 10 เวลา 10  นาฬิกา 30 นาที นิมนต์พระสงฆ์ 10 รูป ประกอบด้วย สมเด็จพระวันรัต จากวัดบวรนิเวศวิหาร ,สมเด็จพระพุทธาจารย์ วัดไตรมิตรวิทยาราม ,พระพรหมดิลก วัดสามพระยา ,พระธรรมรัตนดิลก วัดสุทัศนเทพวราราม ,พระธรรมสุธี วัดหัวลำโพง, พระเทพกิตติเวที วัดเบญจมบพิตรดุสิตวนาราม ,พระเทพสังวรญาณ วัดบวรนิเวศวิหาร ,พระราชจริยาภรณ์ วัดพระเชตุพนวิมลมังคราราม ,พระราชวินยาภรณ์ วัดบูรณสิริมาตยาราม และพระบวรรังษี วัดระฆังโฆษิตาราม มาร่วมเจริญพระพุทธมนต์  และทำบุญเพื่อความเป็นสิริมงคลกับการเปิดใช้งานอาคารอันทรงคุณค่าหลังใหม่ของทำเนียบรัฐบาล
       
   ตึกภักดีบดินทร์จะเป็นอีกหนึ่งของตึกที่มีความสำคัญภายในบริเวณทำเนียบรัฐบาลที่มีความสง่างาม มีความสวยงามทางมุมมอง และทรงคุณค่าทางด้านสถาปัตยกรรม มีความเชื่อมผสมผสานของยุคสมัย และทรงคุณค่าอย่างยิ่ง พร้อมการตกแต่งภายในและภูมิทัศน์โดยรอบภายนอกของตึกภักดีบดินทร์อย่างสมบูรณ์แบบ เคียงคู่กับตึกอื่น ๆ ที่มีความงดงาม และทรงคุณค่าทางประวัติศาสตร์ของไทย